Diari Oficial de la Generalitat Valenciana


Sumari del DOGV 2429, del 17-01-1995 (1995/833567)

RESOLUCIÓ de 12 de desembre de 1994, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2429

Data del DOGV
:   17-01-1995

Secció del DOGV
:   ALTRES DISPOSICIONS

Número del document
:   1995/833567


Data del document
:   12-12-1994

Organisme emissor
:   Conselleria de Cultura

Tipus de document
:   Resolució

Correcció d'errades

RESOLUCIó de 12 de desembre de 1994, del director general de l'Institut Valencià de la Joventut, per la qual es convoca la Campanya de Temps Lliure Juvenil en la modalitat d'oferta concertada.   
L'article 3 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i de potenciar el desenvolupament de les activitats de temps lliure juvenil.  
En virtut d'això, i d'acord amb les funcions que m'han estat conferides per l'article 7 de la llei esmentada, resolc:  
Article únic  
Que es faça la convocatòria de la Campanya de Temps Lliure Juvenil en la modalitat d'oferta concertada, d'acord amb les bases que s'inclouen en l'annex.  
DISPOSICIó FINAL  
Aquesta resolució entrarà en vigor el mateix dia que es publique en el Diari Oficial de la Generalitat Valenciana.  
Contra aquesta resolució, que posa fi a la via administrativa, es podrà interposar, després de la comunicació preceptiva al director general de l'IVAJ, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors a partir del dia de la publicació en el DOGV.  
València, 12 de desembre de 1994.- El director general de l'IVAJ: Joan Calabuig i Rull.  
ANNEX  
Bases de la convocatòria de la Campanya de Temps Lliure Juvenil en la modalitat d'oferta concertada.  
1. Oferta  
L'Institut Valencià de la Joventut ofereix l'ús de les instal·lacions juvenils (campaments, albergs i residències) en les dates i llocs que figuren a continuació:  
Campaments  
 JUNY JULIOL JULIOL AGOST AGOST  
 15-29 1-15 17-31 1-15 17-31  
NAVALON 413 167 161 300 300  
(Enguera)  
COSTA BELLA - 150 50 50 200  
(Guardamar)  
JAUME R 520 842 42 063 328  
(Alcocebre)  
EL ESCORIAL - - 110 50 -  
(Madrid)  
EL PAULAR - - 100 - -  
(Madrid)  
RIOPAR - 55 55 - -  
(Albacete)  
ULZAMA - - 50 50 -   
(Navarra)  
EZCARAY - - 110 - -  
(La Rioja)  
COVALEDA - 110 - - -  
(Soria)  
Albergs juvenils  
 JUNY JULIOL JULIOL AGOST AGOST  
 15-29 1-15 17-31 1-15 17-31  
ARGENTINA 50 - - - -  
(Benicàssim)  
MAR I VENT 60 - - - -  
(Piles)  
VIVER 90 90 90 90 90  
(Viver)  
BIAR 60 60 60 60 60  
(Biar)  
TORRE   
D'ALBORACHE - - - - 60  
(Alborache)  
LA MARINA - 55 55 - -  
(Teulada)  
ALSASUA - 50 - - -  
(Alsasua)   
SAN MARTIN DE - 70 - - -  
CASTAÑEDA  
(Puebla de   
Sanabria)  
Residències juvenils   
 JUNY JULIOL JULIOL AGOST AGOST  
 15-29 1-15 17-31 1-15 17-31  
MAESTRAT - 85 85 - -  
(Castelló)  
SANT CRIST - 70 - 70 -  
DEL MAR   
(Benicarló)  
M. D. DEL LLEDó - 80 80 - -  
(Castelló)  
2. Beneficiaris  
2.1. Podran sol·licitar l'ús de les instal·lacions que són objecte d'aquesta convocatòria totes les entitats públiques o privades i les associacions juvenils que organitzen activitats de temps lliure juvenil sense intenció lucrativa.  
2.2. No podran participar-hi les entitats que tinguen pendent de pagament alguna quantitat corresponent a la campanya 1993 i 1994 per places ocupades i no pagades.  
3. Serveis que comprenen l'oferta concertada  
3.1. En campaments: ús de les instal·lacions i també del material i dels serveis que s'indiquen a continuació:  
a) Material d'acampada (matalassos, 1 tenda per cada 6 places, 1 tenda model servei per cada 150 places),  
b) Parament de menjador col·lectiu,  
c) Servei d'alimentació (desdejuni, dinar, berenar i sopar),  
d) Serveis de socorrisme en les instal·lacions amb piscina,  
3.2. En albergs i residències: l'ús de les instal·lacions i també del material i dels serveis que es determinen tot seguit:  
a) Material d'allotjament,  
b) Parament complet de menjador,  
c) Servei d'alimentació (desdejuni, dinar, berenar i sopar) i neteja,  
d) Serveis de socorrisme en les instal·lacions amb piscina,  
4. Requisits  
Els grups hauran de complir els requisits següents:  
a) Els responsables o directors dels grups en les instal·lacions hauran de ser majors d'edat i posseir el certificat de director de centres de vacances, animador juvenil o equivalent, expedit per alguna de les escoles d'animació o de temps lliure reconegudes per les comunitats autònomes.  
b) Els monitors que formen part de l'equip d'animació hauran de posseir el títol de monitor de centres de vacances o qualsevol altre títol de temps lliure equivalent d'escoles reconegudes per les comunitats autònomes.  
c) Quan l'entitat participant en l'activitat siga un centre escolar i hi assistesca amb els seus propis professors, no seran d'obligat compliment els apartats a) i b) d'aquesta base.  
d) Caldrà que tots els assistents tinguen, com a mínim, 7 anys d'edat.  
e) La proporció de monitors respecte al nombre total de participants serà, com a mínim, d'1 monitor per cada 15 participants, i, com a màxim, d'1 monitor per cada 6 participants.  
   
5. Sol·licituds  
5.1. La sol·licitud es formalitzarà en un imprès normalitzat que facilitarà l'IVAJ, les unitats territorials de l'IVAJ a Alacant i Castelló, en la Mostra OPCIONS'95 que se celebrarà a la Fira Mostrari Internacional de València del 16 al 21 de febrer o pels centres d'informació, iniciatives i reclamacions de la Generalitat Valenciana. La sol·licitud es presentarà a l'IVAJ, en les unitats territorials de l'IVAJ a Alacant i Castelló, o en els centres d'Informació, Iniciatives i Reclamacions de la Generalitat Valenciana i per qualsevol dels conductes que estableix l'article 38.4 de la Llei 30/92, de Règim Jurídic de les Administracions Públiques i Procediment Administratiu Comú, junt amb un avançament del projecte de l'activitat i, si cal, dels altres documents que es requereixen per a la baremació.  
5.2. El termini d'admissió de sol·licituds serà de 30 dies hàbils comptadors a partir de la data de publicació d'aquesta convocatòria en el Diari Oficial de la Generalitat Valenciana.  
5.3. Quan les sol·licituds no reunesquen els requisits i la documentació exigits en aquesta resolució, es requerirà la persona interessada perquè, en el termini de deu dies, n'esmene els defectes; s'adverteix que, altrament, s'arxivarà la sol·licitud sense cap tràmit més, segon que estableix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.4. En qualsevol cas, en el nombre de places sol·licitades s'inclouran les corresponents als membres de l'equip d'animació.  
6. Criteris de selecció  
Per a l'adjudicació dels diferents torns es tindran en compte els criteris i la baremació següents:  
a) Que l'entitat sol·licitant siga un ajuntament de la Comunitat Valenciana: 10 punts.  
b) Que l'entitat sol·licitant siga una associació juvenil inscrita en el Cens d'Associacions Juvenils de la Comunitat Valenciana: 15 punts.  
c) Que el grup participant estiga integrat per joves majors de 14 anys en una proporció superior al 50% del total: 2 punts.  
d) Que dins el grup participant es mantinga l'equilibri entre ambdós sexes, de manera que el grup menor arribe, com a mínim, al 40% dels participants: 2 punts.  
e) Que l'entitat sol·licitant es comprometa a contemplar en el projecte i a realitzar en el desenvolupament de l'activitat els aspectes següents:  
- La coeducació i les activitats no sexistes: 2 punts.  
- La integració dels joves disminuïts, en una proporció entre el 5% i el 10% dels participants: 5 punts.  
- La integració dels joves en situació de desigualtat social, en una proporció entre el 5% i el 10% dels participants: 5 punts.  
f) Que l'activitat forme part d'un programa integral de joventut, en el cas dels ajuntaments, o en el marc d'una programació anual, en el cas de les entitats associatives i les associacions juvenils: 2 punts.  
g) Que l'entitat sol·licitant forme part del Consell de la Joventut (local o autonòmic), en el cas que es tracte d'una organització juvenil: 2 punts.  
h) Que l'entitat sol·licitant dispose d'un centre d'informació juvenil integrat en la Xarxa de Centres i Punts d'Informació Juvenil de la Comunitat Valenciana: 2 punts.  
i) No haver pogut participar durant les dues darreres convocatòries de la Campanya d'Oferta Concertada (estius del 1993 i del 1994), tot i haver sol·licitat, no obstant això, l'activitat: 5 punts.  
j) Valoració del projecte de l'activitat a realitzar: 10 punts.  
El projecte de l'activitat es valorarà, fins a 10 punts, de la manera següent:  
- Fonamentació i anàlisi de la realitat: 2 punts.  
- Finalitats i objectius: 2 punts.  
- Estructura organitzativa i temporalització de l'activitat: 2 punts.  
- Recursos humans, materials, tècnics i financers: 2 punts.  
- Criteris d'avaluació durant l'activitat: 2 punts.  
Les entitats sol·licitants acreditaran els apartats que figuren en aquesta base de la manera següent:  
- Els apartats a), b), c), d), i e) en declaració expressa en l'imprès de sol·licitud.  
- L'apartat f) amb una còpia del projecte integral de joventut elaborat per l'ajuntament, o amb la còpia del programa anual d'activitats de l'entitat  
- L'apartat g) amb un certificat del Consell de la Joventut corresponent.  
En el cas que l'entitat sol·licitant no declare en la sol·licitud els apartats c), d), i e) o no aporte les acreditacions dels apartats f) i g) no se'ls tindrà en compte a l'hora de baremar-ne els mèrits.  
7. Comissió avaluadora  
La comissió d'avaluació per a la valoració de les sol·licituds estarà integrada pels següents membres:  
- El secretari tècnic de l'Institut Valencià de la Joventut.  
- El cap del Servei de Participació Juvenil de l'IVAJ.  
- El responsable de la Unitat Territorial de l'IVAJ a Castelló i a Alacant.  
- El Director de l'Escola d'Animadors de l'IVAJ.  
- Un representant del Consell de la Joventut de la Comunitat Valenciana.  
- Un tècnic de l'Institut Valencià de la Joventut designat pel director general de l'institut.  
L'IVAJ trametrà una comunicació escrita, a cadascuna de les entitats sol·licitants, de la resolució d'adjudicació definitiva del director general de l'Institut Valencià de la Joventut.  
8. Tarifes  
Els preus que regiran per a les diferents instal·lacions ofertes per persona i torn, seran els que regule la resolució del director general de l'IVAJ, actualitzant els preus per al 1995 dels serveis que presta l'institut. Els preus recolliran diferents quantitats per a la temporada alta i la baixa.  
Cada torn tindrà una durada màxima de 15 dies (14 nits).  
9. Obligacions dels beneficiaris  
Les entitats beneficiàries estaran sotmeses al compliment de les obligacions següents:  
a) Consignar, en tot el material imprès que es realitze amb motiu de l'activitat, la col·laboració de l'Institut Valencià de la Joventut.  
b) Les entitats beneficiàries hauran de constituir els equips d'animació del centre de vacances un mes abans, com a mínim, perquè puguen elaborar el projecte d'activitat corresponent.  
c) Lliurar a l'Institut Valencià de la Joventut, 30 dies abans del començament de l'activitat, la llista de l'equip d'animació, el qual haurà de posseir els requisits establerts en la base quarta, apartats a) i b).  
d) Subscriure el contracte d'ús temporal.  
e) Complir les normes d'ús de les instal·lacions.  
f) Pagar, independentment de la tarifa general, els danys o desperfectes que es produesquen en les instal·lacions per mal ús o negligència. Amb aquesta finalitat, cada participant, en el moment d'incorporar-s'hi, pagarà la quantitat de 500 pessetes, en concepte de dipòsit, al gerent de la instal·lació. Aquesta quantitat se li tornarà, si escau, en finalitzar el torn.  
g) Estendre una acta, amb el gerent de la instal·lació, dels serveis prestats, en la qual es consignarà el nombre d'assistents i el detall dels serveis especials si se n'han prestat.  
L'entitat beneficiària es compromet a pagar les diferències que puguen sorgir de la liquidació final, d'acord amb l'acta, i també els danys i desperfectes que s'hi puguen ocasionar. Si el dipòsit efectuat no és suficient, es consignarà aquest aspecte en acta de liquidació definitiva i l'entitat en sufragaria la diferència en aquest acte o en el termini de 30 dies.  
h) Complir els requisits que exigeix la normativa vigent en matèria de campaments, albergs i residències.  
10. Procediment de pagament  
10.1. Les entitats beneficiàries rebran, de l'Institut Valencià de la Joventut, un escrit d'adjudicació provisional i un imprès del contracte d'ús temporal.  
Les entitats beneficiàries trametran a l'IVAJ el contracte d'ús temporal degudament emplenat i el justificant del pagament del 20% de la totalitat de l'import en concepte de reserva formal, en un termini màxim de 15 dies comptadors des de la recepció de l'escrit d'adjudicació.  
Una vegada transcorregut aquest termini sense que s'hagen complert aquestes condicions, se'n desestimarà la sol·licitud i les places s'adjudicaran a una altra de les entitats sol·licitants. No obstant això, quan una entitat a la qual s'ha adjudicat algun torn sol·licite per escrit la pròrroga de pagament del 20%, l'IVAJ podrà concedir-li-la, després d'analitzar les causes que s'argumenten per demanar-la.  
La reserva formal es considerarà com a pagament a compte del total del servei. Si el sol·licitant en rescindís el contracte unilateralment sense causa justificada i sense comunicar-ho prèviament i per escrit a l'Institut Valencià de la Joventut, perdrà l'import total de la reserva formal, en concepte d'indemnització. En tot cas, perdrà l'import de la bestreta de totes aquelles places que renuncie després del dia 1 de juny, llevat del cas de força major suficientment justificada.  
El 80% restant es pagarà com a data última abans dels 15 dies anteriors a l'inici de l'activitat.  
Les entitats beneficiàries podran sol·licitar reducció del nombre de places fins 15 dies abans de l'inici de l'activitat. Si les sol·licituds de reducció de places es realitzen posteriorment, es facturarà pel total de les places reservades i no tindran dret a la devolució de l'import abonat com a pagament del segon termini -80%-, llevat del cas de força major suficientment justificada.   
10.2. Quan s'haja rebut el comprovant d'abonament del 80% restant, l'IVAJ trametrà a l'entitat beneficiària l'autorització d'ús temporal de la instal·lació.  
El representant de l'entitat beneficiària, en arribar a la instal·lació, presentarà al gerent l'autorització d'ús temporal esmentada. Cap participant no serà admès en la instal·lació si no ha acomplert aquest tràmit.  
Si la capacitat de la instal·lació ho permet, podrà acceptar-se un augment del nombre reservat d'assistents, després de sol·licitar-ho per escrit, i la diferència es pagarà en el moment oportú.  
10.3. Els pagaments corresponents al 20% i al 80% de la tarifa s'ingressaran en el compte que a aquest efecte facilitarà l'Institut Valencià de la Joventut.  
En els comprovants dels pagaments figurarà el número del contracte, el nom oficial de l'entitat i el de la instal·lació contractada.  
11. L'Institut Valencià de la Joventut es reserva el dret de modificar el programa de l'oferta, així com de suspendre alguna activitat quan alguna raó justificada n'impedesca el desenvolupament normal.